SA is agter met internettoegang | Maroela Media
'n Ondersese optiesevesel kabel wat later vanjaar op tien punte aan die weskus van Afrika sal aansluit behoort die kontinent se internettoegang en -gebruik 'n beduidende hupstoot te gee. Foto: chinaopticcable.com
Toegang tot die internet in Suid-Afrika, die kontinent se ekonomiese reus, is baie laag as dit met ander lande in Afrika vergelyk word.
Volgens 'n verslag van Google Suid-Afrika, wat Dinsdag bekendgemaak is, kan dit aan SA se hoë wyebandkostes en onvoldoende infrastruktuur toegeskryf word. Volgens die verslag was daar in 2011 8,5-miljoen internetgebruikers teenoor 6,8-miljoen gebruikers in 2010. Dit bring die groei in internetgebruikers tot 17% waar dit reeds in Nigerië op 29% staan. Lande soos Egipte, Marokko en Kenia volg kort op Nigerië se hakke.
Die verslag sê verder dat die Suid-Afrikaanse groei hoofsaaklik toegeskryf kan word aan die gebruik van slimfone wat sedert 2008 in Suid-Afrika vlam gevat het.
Luke Mckend, bestuurder van Google SA, sê dat toegang en kostes die grootste probleem is as dit by internetkonneksies kom, veral in minder ontwikkelde lande. Mckend glo egter dat die nuwe ondersese optiesevesel kabel, wat later vanjaar groot gedeeltes van die kontinent sal verbind 'n positiewe invloed op Afrika se wyebandkonneksies sal hê.
Die kabel gaan op tien punte langs die weskus van Afrika aansluit. Dit beloof 'n hupstoot in Afrika se internet waar nog net 9,6% van mense die internet gebruik tenoor Europa se 65%. – Sapa